Ackers kry sy afskeid op EllisparkJacques van Rooyen het hard gewerk en sterk gedryf en is met ‘n drie beloon. (Foto: GB Jordaan) Ackers kry sy afskeid op Ellispark … en sy rustydpraatjie Saterdag in die halfeind teen die Hurricanes het die ietwat bekaf Lions ná rustyd na ŉ ander span laat lyk. Die Lions se afrigter, Johan Ackermann, wat ná die eindstryd volgende week na Gloucestershire vertrek, het ná rustyd daarop gewys dat die Lions met hul foute twee drieë in die eerste helfte aan die Hurricanes geskenk het en dat twee drieë sy span terug in die prentjie sal bring. Dit wás ook so, en die telling van 3-22 twee minute voor rustyd het na 44-29 met die eindfluitjie gerek. Dit was deeglike wraak vir die pak wat Hurricanes die Lions verlede jaar in die Wellingtonse eindstryd toegedien het. Daarmee het hierdie Lions die eerste eindstryd in Superrugby na Ellispark gebring, die eerste Suid-Afrikaanse span sedert die Bulls in 2010 geword wat twee opeenvolgende eindstryde gehaal het, en die tuiseindstryd aanstaande naweek teen die Crusaders verseker. Ruan Ackermann het in die tweede helfte teen die Hurricanes hoe later hoe kwater gespeel. (Foto: GB Jordaan) Die Lions het in die eerste helfte min van die gebiedsvoordeel gehad en kon glad nie met hulle gewone kalmte en vrye aanvalswerk aan die gang kom nie. Daar was daardie los aangee van Elton Jantjies, aan-die-sleep verdediging in die middelveld toe die Canes met ŉ beplande beweging aan die gang gekom het, en Ross Cronjé wat besit in ŉ duikslag verloor het wat tot drie drieë van die Hurricanes aanleiding gegee het. Die Lions het genoeg besit gewen. Hulle het weens die opskietverdediging van die Canes se agterspelers sterk op die voorspelers om die afbreekpunte vir hulle aanvalle gesteun, maar dit het te dikwels deur swak hanteerwerk skipbreuk gely. Net voor rustyd het die Lions die eerste keer werklik gevaarlik aangeval. ŉ Hele paar spelers is net kort van die lyn vasgevat. Maar die aanslag was onophoudelik en Jacques van Rooyen, wat deurgaans gewerk en nogmaals gewerk het in die vastelos, het na ŉ aantal fases oorgedryf en dit was 10-23 met waterdrinktyd. ♦ Toe het die Lions in die tweede helfte met die vryheid gespeel waarvoor hulle bekend is. Ja, dit is seker aangehelp met die geel kaart aan Beauden Barrett toe hy wou wegrol en die bal saam met hom na die Hurricanes se kant gehark is. Sinies, sê party; die regte besluit, sê ander. Maar as die bal tussen jou bene is en jy rol ver genoeg dat die bal aanhou saamkom, sou jy mos darem seker daarvan geweet het … Ses drieë teen vier, pragtige hardlooprugby deur albei spanne … en die ingesteldheid van die Lions wat ná die aanvanklike onsekerheid teen die opskietverdediging die stang vasgebyt en met goeie oordeel gehardloop het. Ross Cronje – sy vinnige diens, goieie afwisseling en breekslae maak hom een van die groot uitblinkers. (Foto GB: Jordaan) Daar was vele uitblinkers: Ruan Combrinck wat gered en aangeval het, Jantjies wat verlede week se nagmerrie afgeskud en benewens sy vroeë fout uitstekend gespeel het; Franco Mostert wat twee kritieke balle op sy eie doellyn van die Hurricanes se ingooi gewen het, oral by was om de dryf of te skakel, baie hard gewerk en male sonder tal die oog met sy verdediging gevang het; Cronjé se skitterende afwisseling en vinnige skoonmaak omdat hy vinnig by die afbreekpunt is … noem dit maar, daar was 23 helde saam met die bankspelers wat ook hulle kant gebring het. En dan net ŉ versoek: speel tog asseblief aanstaande week in albei helftes so goed? Puntemakers – Lions (10) 44: Drieë: Jacques van Rooyen, Ross Cronjé, Malcolm Marx, Harold Vorster, Elton Jantjies, Kwagga Smith. Doelskoppe: Elton Jantjies 4. Strafdoele: Jantjies 2. Hurricanes (22) 29: Drieë: TJ Perenara, Wes Goosen, Ardie Savea, Ngani Laumape. Doelskoppe: Jordie Barrett 2, Strafdoel: Beauden Barrett.